元夕塊坐因用葉翰林去年見寄元夕詩韻寫懷  其一
作者：程俱
朝代：宋

paragraphs: 兒童逐遨戲，先春禱春晴。
心如飄風快，目若冰壺明。
寧爲惜日計，所願佳節并。
老來見紛麗，如乾闥婆城。
流光不可挽，譬彼空中聲。
那知節物佳，翛然謝將迎。
幽燈對簡編，歷歷記所更。
斯須閉關卧，鼻息驚雷鳴。
寤念北山北，田家已催耕。
胡爲異鄉久，空寒猿鶴盟。